CELEX: 62017CN0574
Language: sk
Date: 2017-09-28 00:00:00
Title: Vec C-574/17 P: Odvolanie podané 28. septembra 2017: Európska komisia proti rozsudku Všeobecného súdu (druhá komora) z 19. júla 2017 vo veci T-752/14, Combaro SA/Európska komisia

13.11.2017   
            
            
               SK
            
            
               Úradný vestník Európskej únie
            
            
               C 382/35
            
         Odvolanie podané 28. septembra 2017: Európska komisia proti rozsudku Všeobecného súdu (druhá komora) z 19. júla 2017 vo veci T-752/14, Combaro SA/Európska komisia
   (Vec C-574/17 P)
   (2017/C 382/43)
   Jazyk konania: nemčina
   
      Účastníci konania
   
   
      Odvolateľka: Európska komisia (v zastúpení: A. Caeiros a B.-R. Killmann, splnomocnení zástupcovia)
   
      Ďalší účastník konania: Combaro SA
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu (druhá komora) z 19. júla 2017 vo veci T-752/14, Combaro SA/Európska komisia,
            
         
               —
            
            
               zamietol žalobu Combaro SA ako nedôvodnú,
            
         
               —
            
            
               uložil Comabro SA povinnosť nahradiť trovy konania v oboch stupňoch.
            
         
      Odvolacie dôvody a hlavné tvrdenia
   
   Na podporu odvolania odvolateľka uvádza tieto dôvody:
   
               1.
            
            
               Všeobecný súd sa dopustil nesprávneho posúdenia skutkového stavu, pokiaľ ide o existenciu osobitnej situácie podľa článku 239 colného kódexu (1).
               Všeobecný súd neoprávnene obviňuje Komisiu tým, že Všeobecný súd na jednej strane pričítava Komisii právomoci, ktoré jej neprislúchajú, alebo na druhej strane vyžaduje, aby vykonávala právomoci, ktoré neprispievajú k objasneniu skutkového stavu. Nedošlo teda k pochybeniu Komisie, takže nejde o osobitnú situáciu v zmysle článku 239 colného kódexu.
            
         
               2.
            
            
               Všeobecný súd skreslil dôkazný prostriedok týkajúci sa existencie osobitnej situácie podľa článku 239 colného kódexu.
               Všeobecný súd konštatoval na rozdiel od spisu v konaní, že podpisy na relevantných sprievodných osvedčeniach pochádzajú od pána R. a že Lotyšsko neposkytlo originálne odtlačky pečiatok použitých colnými úradmi Jelgava a Bauska. Pokiaľ by Všeobecný súd správne vyhodnotil dôkazy, musel by dospieť k záveru, že Komisia dostatočne preverila skutkový stav týkajúci sa dovozu bavlnenej tkaniny a že mohla správne vychádzať z toho, že nejde o osobitnú situáciu v zmysle článku 239 colného kódexu.
            
         
               3.
            
            
               Všeobecný súd sa dopustil nesprávneho výkladu článku 239 colného kódexu, pokiaľ ide o existenciu osobitnej situácie.
               Všeobecný súd neporovnal údajné pochybenie Komisie so záujmami dovozcu, ktorý použil neplatné sprievodné osvedčenia. Na základe chýbajúceho porovnania Všeobecný súd nesprávne uplatnil článok 239 colného kódexu, pretože v rámci uvedeného skutkového stavu prevažujú záujmy Únie na dodržiavaní colných ustanovení nad záujmami dovozcu.
            
         
               4.
            
            
               Všeobecný súd sa dopustil nesprávneho výkladu článku 239 colného kódexu, pokiaľ ide o hrubú nedbanlivosť spoločnosti Combaro SA.
               Všeobecný súd nesprávne vyžadoval, aby Komisia preukázala vedomé porušenie pravidiel pôvodu dovozcu. V prípade správneho uplatnenia dôkazných pravidiel by Všeobecný súd musel uznať, že už pochybnosti, ktoré museli oprávnene existovať, museli stačiť dovozcovi na to, aby bol povinný prinajmenšom od svojich vývozcov získať vo veci sporných preclení užitočné informácie a údaje.
            
         
      (1)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Ú. v. ES, L 302, 1992, s. 1; Mim. vyd. 02/004, s. 307).